B4-1225, 1230, 1251, 1269, 1281 και 1289/95

Ψήφισμα σχετικά με τη Νιγηρία

Το Ευρωπαϊκό Κοινοβούλιο,

- έχοντας υπόψη την επιδείνωση της πολιτικής, κοινωνικής και οικονομικής κατάστασης στη Νιγηρία, η οποία επιβεβαιώνεται από τις σχετικές εκθέσεις που εξέδωσε η Διεθνής Αμνηστία, την πρόσφατη αποστολή του Ινστιτούτου της Βρετανικής Κοινοπολιτείας και την Ένωση της Νιγηρίας για τις Πολιτικές Ελευθερίες,

- έχοντας υπόψη τη δήλωση της Ευρωπαϊκής Ένωσης της 4ης Οκτωβρίου σχετικά με τη Νιγηρία,

- έχοντας υπόψη τα προηγούμενα ψηφίσματά του σχετικά με την κατάσταση στη Νιγηρία,

Α. Έχοντας υπόψη την ομιλία του στρατηγού Sani Abacha της 1ης Οκτωβρίου 1995 σχετικά με την αποκατάσταση της πολιτικής εξουσίας όχι πριν από την 1η Οκτωβρίου 1998;

Β. υπενθυμίζοντας ότι ο στρατηγός Sani Abacha κατέλαβε την εξουσία στη Νιγηρία στις 17 Δεκεμβρίου 1994 μετά από πραξικόπημα;

Γ. σημειώνοντας ότι μετά το πραξικόπημα αυτό, ο στρατηγός Abacha κατήργησε όλους τους δημοκρατικούς θεσμούς στη Νιγηρία, συμπεριλαμβανομένου του κοινοβουλίου, των πολιτικών κομμάτων και των εθνικών και τοπικών αιρετών αξιωμάτων;

Δ. αποδοκιμάζοντας ιδιαίτερα την αυξανόμενη συστηματική χρήση της θανατικής ποινής, συμπεριλαμβανομένης της πραγματοποίησης μαζικών δημοσίων εκτελέσεων;

Ε. υπενθυμίζοντας ότι 40 αρχηγοί των πολιτικών δυνάμεων της αντιπολίτευσης οι οποίοι προσπάθησαν να εδραιώσουν στην εξουσία τον νικητή των προεδρικών εκλογών του Ιουνίου 1993 που ακυρώθηκαν, καταδικάστηκαν τον Ιούλιο 1995 σε μυστική δίκη για προδοσία, ενώ σε 13 από αυτούς επεβλήθη η θανατική ποινή;

ΣΤ. εκφράζοντας την σοβαρή ανησυχία του για το γεγονός ότι ο κ. Ken Saro- Wiwa, ο ειρηνιστής αρχηγός της κοινότητας του Ogoni που έχει επανειλημμένως αγωνισθεί κατά των περιβαλλοντικών ζημιών και της καταστροφής τόσο των εδαφών όσο και των εσοδειών από τις μεγάλες εταιρείες πετρελαιοειδών, οι οποίες δρούν στο έδαφός τους, έχει καταδικαστεί σε θάνατο;

Ζ. λαμβάνοντας υπόψη ότι είναι απαράδεκτο η Επιτροπή και το Συμβούλιο να επιβάλλουν κυρώσεις σε χώρες λιγότερο εύπορες από τη Νιγηρία για τη συστηματική παραβίαση των δικαιωμάτων του ανθρώπου και των θεμελιωδών αρχών της δημοκρατίας, ενώ παράλληλα δεν έχει ανασταλεί η εφαρμογή της Σύμβασης Λομέ στη Νιγηρία;

1. ζητεί την απελευθέρωση όλων των κρατουμένων για λόγους συνειδήσεως και όλων των πολιτικών κρατουμένων, συμπεριλαμβανομένου του ηγέτη Abiola, του νικητή των προεδρικών εκλογών του 1993 που ακυρώθηκαν, του κ. Ken Saro-Wiwa, του στρατηγού Obasanjo και του κ. Yar´ Adua;

2. σημειώνει την απόφαση του στρατηγού Abacha της 1ης Οκτωβρίου να μετατρέψει τη θανατική ποινή των 13 από τους 40 πολιτικούς της αντιπολίτευσης οι οποίοι καταδικάστηκαν για «προδοσία» και εκφράζει τη λύπη του για το γεγονός ότι οι αντιπολιτευόμενοι πολιτικοί, καθώς και οι υπόλοιποι 27, δεν έχουν ακόμα αποφυλακιστεί, ενώ πιστεύεται πλέον ότι όλοι αυτοί οι 40 κρατούμενοι θα καταδικαστούν σε ισόβια;

3. ζητεί τη σύσταση ανεξάρτητου και αμερόληπτου σώματος για τη διερεύνηση των δολοφονιών και των εξωδικαστικών εκτελέσεων ώστε να προσαχθούν στη δικαιοσύνη οι υπεύθυνοι σύμφωνα με τους διεθνείς κανόνες;

4. ζητεί, στο πλαίσιο του δικαστικού συστήματος της Νιγηρίας, να δοθούν σε όλους πλήρη δικαιώματα υπεράσπισης, περιλαμβανομένης της πρόσβασης σε πολιτικούς δικηγόρους της δικής τους επιλογής, να τους δοθεί αρκετός χρόνος για την προετοιμασία της υπεράσπισής τους και το δικαίωμα προσφυγής σε ανώτερο και ανεξάρτητο δικαστήριο;

5. θεωρεί ιδιαίτερα απογοητευτική την ανακοίνωσή του της 1ης Οκτωβρίου 1995 για την ενδεχόμενη διεξαγωγή προεδρικών και βουλευτικών εκλογών τον Σεπτέμβριο του 1998, με την οποία προσπαθεί σαφώς να αποφύγει την διεθνή κριτική χωρίς ωστόσο να προσφέρει πραγματική ή αξιόπιστη εγγύηση προόδου;

6. αναμένει ότι η Κυβέρνηση της Νιγηρίας θα προβεί αμέσως στις ακόλουθες ενέργειες:

(α) την επανάληψη της δημοκρατικής διαδικασίας με σεβασμό του αποτελέσματος της προεδρικής εκλογής του 1993;

(β) την αποκατάσταση κυβερνητικού συστήματος που θα σέβεται τη σαφή διάκριση μεταξύ εκτελεστικής, νομοθετικής και δικαστικής εξουσίας;

(γ) την ελευθερία των μέσων ενημέρωσης και του δικαιώματος του συνεταιρίζεσθαι στο οποίο περιλαμβάνονται τα πολιτικά κόμματα;

(δ) την αποχώρηση των στρατιωτικών δυνάμεων από την περιοχή Ogoni;

7. ζητεί να δρομολογηθεί, κατόπιν διαβουλεύσεων με εκπροσώπους όλων των περιφερειών της Νιγηρίας, πρόγραμμα βιώσιμης ανάπτυξης του περιβάλλοντος για την ανασυγκρότηση της χώρας, κυρίως στην περιοχή Ogoni, στο οποίο πρέπει να συμβάλλουν οι ξένες εταιρίες πετρελαιοειδών;

8. καλεί την Επιτροπή, το Συμβούλιο και τα κράτη μέλη να ενισχύσουν τους ισχύοντες περιορισμούς όσον αφορά την έκδοση θεωρήσεων διαβατηρίου για τους αξιωματούχους της Νιγηρίας και να διασφαλίσουν τον τερματισμό των πωλήσεων όπλων στη Νιγηρία, προκειμένου να ενταθεί η πίεση στο καθεστώς της Νιγηρίας ώστε να αποκαταστήσει τις δημοκρατικές διαδικασίες;

9. καλεί την Επιτροπή και το Συμβούλιο να αναστείλουν αμελλητί την εφαρμογή της Σύμβασης Λομέ για τη Νιγηρία, τηρώντας τελικά με τον τρόπο αυτό το άρθρο 5 της Σύμβασης και αποκαθιστώντας την αξιοπιστία του;

10. καλεί την Ευρωπαϊκή Ένωση να μελετήσει τη δυνατότητα επιβολής οικονομικών κυρώσεων εάν συνεχισθεί η καταπίεση;

11. καλεί τα κράτη μέλη της Κοινοπολιτείας, ως πράξη διαμαρτυρίας, να μην απευθύνουν προσκλήσεις σε εκπροσώπους του παρόντος καθεστώτος της Νιγηρίας για την συνάντηση των αρχηγών κυβερνήσεων της Κοινοπολιτείας που θα πραγματοποιηθεί το Νοέμβριο του 1995;

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Συμβούλιο Ασφαλείας των Ηνωμένων Εθνών, τον Οργανισμό για την Αφρικανική Ενότητα, την Κυβέρνηση της Νιγηρίας, τους Συμπροέδρους της Συνέλευσης Ίσης Εκπροσώπησης ΑΚΕ-ΕΟΚ και τον Γενικό Γραμματέα της Κοινοπολιτείας.